कथाकार संजीव का यह उपन्यास दो खंडों में विभाजित है। इन दोनों खंडों में समूची कथा मैना तथा उसके परिवार-समाज के ईद-गिर्द घूमती है जो, बाँसगड़ा आदिवासी अंचल के वृहत्तर कथ्य को अपने तईं समेटे रहती है। मैना ही इस उपन्यास की कथा-नायिका है, जो हिंदी उपन्यास साहित्य की परंपरा में एक अविस्मरणीय चरित्र के रूप में अपनी पहचान स्थिर करती है। प्रस्तुत उपन्यास की कथा की शुरुआत जेल की उस घटना से होती है जहाँ, एक स्त्री (कैदी) जेल में जन्म दिए अपने बच्चे को छोड़कर अकेली चली जाती है। किंतु जेलर द्वारा उस नवजात शिशु को जेल के ही एक कैदी (मंगर) को सौंपने के तुरंत बाद ही वह स्त्री अपने बच्चे को अपनाने को विवश हो जाती है।